Helsingin huumepoliisi aloittaa oman Kaupungin varjoja -blogin, jossa tuodaan esille huumausainerikoksia tutkivien poliisien arkea.

Helsingin poliisi tutkii kuukausittain satoja juttuja, joihin jollain tavalla liittyvät huumausaineet tai huumaavat lääkeaineet. Lehtien palstatilaa saavat yleensä järjestäytyneen rikollisuuden kovaan ytimeen tehdyt takavarikot ja kiinniotot. Näiden törkeiden huumausainerikosten lisäksi tutkintaan tulee päivittäin huumejuttuja, joiden kautta pääkaupunkimme varjoisampi puoli avautuu raadollisimmillaan. Järjestyspoliisin partiot ja kenttäryhmät valvovat kadulla tapahtuvaa huumekauppaa ja muuta rikollisuutta. Huumedekkareiden tehtäväksi jää kuulustella epäillyt ja toimittaa esitutkintapöytäkirjat syyttäjälle syyteharkintaa varten.

Lokakuussa erilaisiin huumeisiin liittyviä rikosilmoituksia kirjattiin yli sata. Kymmenkunta rikosilmoituksista ja takavarikoista liittyi ulkomaalaisten käymään varsin julkiseen laittomien huumelääkkeiden kauppaan Helsingin rautatieaseman ympäristössä. Romaniasta salakuljetettujen Rivatril ja Xanor -lääkkeiden kauppa on ollut jatkuvaa ja poliisi on puuttunut ongelmaan yhdessä rautatieaseman vartijoiden kanssa. Satoja laittomia pillereitä on takavarikoitu ja ainakin tällä erää pillerikauppa on rauhoittunut.

Lokakuussa Helsingin poliisi paljasti yli kaksikymmentä kannabiskasvattamoa. Kasvattamot tulevat poliisin tietoon yleensä huolestuneen naapurin ilmoituksena tai muun rikoksen selvittämisen yhteydessä. Pelkiksi kasvattamoiksi rakennetut kerrostaloasunnot voivat paljastua myös vesivahingon yhteydessä. Vesiviljelijän kasvattamo tulvii naapuriin aiheuttaen isot korjauskustannukset.

Valtaosa rikoksesta epäillyistä oli suomalaisia, mutta mukaan mahtui veijareita Gambiasta, Somaliasta, Keniasta, Romaniasta, Syyriasta, Venäjältä, Virosta, Irakista ja Filippiineiltä. Poliisi takavarikoi tutkimusten yhteydessä erilaisia määriä hasista, marihuanaa, amfetamiinia, kokaiinia, metamfetamiinia, väärennettyjä reseptejä, laittomia lääkkeitä ja ampuma-aseita.

Alla muutamia viime kuussa poliisin tietoon tulleita tapauksia:

3.10.2016 suomalaismies jäi vartijoille kiinni näpistyksestä anastettuaan 95 sentin arvoisen suklaapatukan. Rikos ei kannattanut, sillä turvatarkastuksen yhteydessä kaverilta löytyi 32 kappaletta Subutex- tabletteja ja varastettu lompakko.

3.10. Helsingin poliisin kenttävalvonnan partio pysäytti ajoneuvon, jonka kuljettajalle suoritettu huumetesti osoittautui positiiviseksi. Miehen asuntoon suoritetussa kotietsinnässä takavarikoitiin muun muassa yli sata grammaa metamfetamiinia ja pienempiä määriä ekstaasia, hasista ja marihuanaa.

7.10. poliisipartio tapasi Ylä-Malmin torilla entuudestaan tuntemansa mieshenkilön, jolla oli voimassaoleva etsintäkuulutus. Säilöönpanotarkastuksessa miehen kaulasta roikkuvasta pussista löytyi noin 15 grammaa metamfetamiinia.

9.10. poliisi kutsuttiin Itäväylälle, jossa Kalasataman kohdalla henkilöauto oli kolaroinut liikenneopasteisiin ja betoniporsaisiin. Kuljettaja ja apukuskikin kertoivat nukahtaneensa eikä auto ilman ohjausta pysynyt enää tiellä. Kuljettajan huumetesti oli positiivinen ja nautittu oli muun muassa alkoholia, amfetamiinia, metamfetamiinia sekä diapamia. Kova cocktail ja autokin meni ihan päreiksi.

13.10. kajaanilaiselle yrittäjälle kävi hassusti, kun poistuessaan Kampin liikekeskuksesta, vaateliikkeen hälytinportti hälytti. Mieheltä löytyi repustaan näpistetyt sukat, joissa oli vielä hälytin kiinnitettynä. Sukat eivät tosin olleet siitä liikkeestä, josta mies jäi kiinni. Lisäksi yrittäjän hallusta löytyi noin sata todennäköisesti rautatieasemalta ostettuja huumelääkkeeksi lueteltavia pillereitä. Uskomatonta, kuinka ihmiset uskaltavat ostaa ja käyttää lääkkeitä, joiden alkuperä ja todellinen sisältö ei ole ollenkaan selvillä.

13.10. Helsingin poliisin kenttävalvontapartio huomasi tuttuja miehiä Kinaporinkadun puistoalueella. Yksi miehistä katosi läheiselle mäelle ja poliisit päättivät katsoa mitä mies puuhailee. Mäen päällä mies punnitsi minigrip-pussissa olevaa amfetamiinia, joka pienen painiottelun jälkeen saatiin poliisin haltuun. Kaverin kotoa löytyi vielä jokunen gramma marihuanaa.

14.10. Helsingin kenttävalvonnan partio kiinnitti huomion neljään nuoreen henkilöön, joista kaksi paljastui juuri 16 vuotta täyttäneiksi tytöiksi. Nuoria tuli tapaamaan suomalainen alle kolmekymppinen mies, joka oli aikeissa myydä nuorille 50 grammaa marihuanaa. Poliisit puuttuivat kaupankäyntiin ja takavarikoivat aine-erän. Myöhemmin kotietsinnöissä takavarikoitiin vielä puoli kiloa marihuanaa ja tuhansia euroja. Kuulusteluissa selvisi, että huumekaupat oli sovittu TOR-verkossa ja toiminta oli jatkunut jo jonkin aikaa.

14.10. illalla poliisille tuli ilmoitus puukolla uhkailevasta sekavasta mieshenkilöstä. Paikalla suoritetussa puhuttelussa selvisi, että sekavasti käyttäytynyt mies oli yrittänyt myydä alaikäisille nuorille huumaavia pillereitä. Nuoret olivat kieltäytyneet kaupoista ja tästä suuttuneena mies oli uhkaillut nuoria mattoveitsellä ja uhannut tappaa nuoret. Kaverilta löytyi jälleen romanialaisessa lääketehtaassa valmistettuja Rivotril -pillereitä, joiden väärinkäyttäjistä on tullut aikamoinen riesa poliisille ja perusteltu uhka täysin ulkopuolisille.

27.10. itäisen kenttäjohtoalueen partio pysäytti Viron kilvissä olevan pakettiauton, koska ajoneuvon kuljettajan kunto oli päätetty tarkastaa. Promilleja ei ollut, mutta huumetesti näytti positiivista. Virolaiskuljettajan housuista löytyi turvallisuustarkastuksen yhteydessä noin 70 gramma amfetamiinia.

28.10. Helsingin poliisilaitoksen partio havaitsi Ruusulankadulla miehen, joka huojui ja pysyi hädin tuskin pystyssä. Kaverilta löytyi hallustaan lakkaa, Rivatril-pillereitä, luottokorttikoteloksi naamioitu veitsi, varastettu läppäri ja patruunoita. Yhden virkamiehen päivä kuluu mukavasti rikosvyyhtiä selvitellessä.

28.10. Itäkeskuksen uimahallin parkkipaikalla oli ilmoittajan mukaan painiottelu, johon osallistuivat Kenian, Filippiinien ja Turkin edustajat. Turkki ja Filippiinit olivat liittäytyneet yhteen ja yrittivät ryöstää Kenian edustajan uhkailemalla sormien katkomisella. Turkin ja Filippiinien edustajat pakenivat paikalta Lexus-luksusautolla, mutta lain pitkä koura tavoitti pakenijat. Autosta löytyi amfetamiinia ja huumaavia lääkeaineita ja miehet löysivät itsensä pahnoilta miettimästä tekosiaan.

30.10. poliisipartio havaitsi Yrjönkadulla entuudestaan tuntemansa miehen, joka oli kykenemätön huolehtimaan itsestään. Mieheltä löytyi hallustaan pullollinen lakkaa ja neljä pakkausta amfetamiinia. Kesken turvallisuustarkastuksen miehen tajunnan taso laski ja hänelle jouduttiin tilaamaan ambulanssi. Kesken kaiken nukahtamiset ovat erittäin tyypillisiä oireita lakan käyttäjille ja näitä nukahtamisia tapahtuu käyttäjille myös auton ratissa. Melkoisia vaaratekijöitä liikenteessä nämä veijarit.

30.10. poliisipartio yritti tavoittaa suomalaista miestä, jolla oli valmis kolmen vuoden vankeustuomio. Mies oli ilmoittanut ammatikseen upposukeltaja, mutta tällä kertaa poliisin soittaessa ovikelloa kaveri lensi omalta parvekkeelta naapurin puolelle. Mies pääsi tyhjään naapuriasuntoon ja piiloutui asunnon makuuhuoneeseen. Poliisia ei kuitenkaan tällä keinoin hämätty, vaan kaveri joutui rautoihin ja lähti lusimaan kohtuullista kakkuaan. Miehen jäljiltä takavarikoitiin yli 300 kpl romanialaisen lääketehtaan huumaavia pillereitä.

Edellä mainitun tyyppisiä juttuja tulee tutkijoiden pöydälle päivittäin. Aina ei kysymyksessä ole suuret huumemäärät, eivätkä aina kovin vaaralliset rikollisetkaan. Huumepoliisin ammatissa ei ole kahta samanlaista työpäivää. Poliisin lisäksi joudut olemaan sosiaalityöntekijä ja psykologi. "Isolla avolla" on liian paljon ihmisiä, joiden paikka olisi valvotuimmissa hoitolaitoksissa. Hoitoonohjaukseen neuvotaan ja opastetaan, mutta harva käyttäjä tarttuu tähän haasteeseen. Pää sekaisin on jotenkin helpompi olla.